钦定古今图书集成/明伦汇编/家范典/第063卷 > 《寄弟维袺书》吕维
## 钦定古今图书集成/明伦汇编/家范典/第063卷 > 《寄弟维袺书》吕维

某书至甚称吾弟㧑谦，此固某德进，亦足以验弟之
进德矣。谦与谄相似而不同，谦以进德为心，谄以希
合为心，因谦献谄，固是假公济私，恶谄忘谦，不亦因
噎废食乎？如某避匿不见，殆亦恶谄忘谦者矣。此公
性虽不常，而雅好礼名士，大抵处人不当忧人性之
无常，但当忧我不能处无常之性，不能处无常之性，
则吾性亦无常，能处无常之性，则其人亦有常矣。“‘吉
人为善，惟日不足’。吾弟年已三十，正当洗濯澡雪，顺
尔成德，无若兄四十无闻也。”前书云云。此等事只随
时应酬，不必营营，无百年不死之人，无数世不贫之
家，但据见在尽其有事，使后人有所赖而为善耳。